N14-ongeluk: Vrou dood, man en kinders beseerDie ongelukstoneel. Foto: Twitter Santi Steinmann, woordvoerder van die Netcare 911, het gesê twee motors, ’n ligte afleweringsvoertuig en ’n swaar goederevragmotor was in die ongeluk betrokke. Volgens Steinmann het een van die motors glo agter in die swaar goederevragmotor vasgery waarna die motor teen die ligte afleweringsvoertuig en die ander motor gebots het. Steinmann het gesê een van die motors en die ligte afleweringsvoertuig het omgeslaan. Die motor het op sy dak tot stilstand gekom. ’n Vrou wat in die ligte afleweringsvoertuig gery het, is op die toneel dood verklaar. ’n Man en ’n sewejarige seun het ernstige beserings opgedoen terwyl ’n vyfjarige meisie kritiek beseer is in die ongeluk. Die man en seun is op die toneel behandel voordat hulle na ’n nabygeleë hospitaal geneem is vir behandeling. Die meisie is per helikopter na ’n hospitaal vervoer vir dringende behandeling. Al die beseerdes was insittendes van die ligte afleweringsvoertuig. Die insittendes van die ander voertuie is nie in die ongeluk beseer nie. Die verkeer is erg ontwrig.